User:Cthlnlng

Cathlyn Linga, 18

Sa isang tingin siya ay mistulang tahimik na tao marahil lagi siyang makikitang may hawak na libro o nagbabasa mula sa kaniyang cellphone. Ngunit sa likod ng 'katahimikan' ay ang isang babae na kayang makipag-usap sa kahit kanino tungkol sa kahit anumang bagay na parehong wala o umiiral sa mundong ito. Buksan ang isang usapan patungkol sa kahit anong seryosong paksa at makikita sa kaniyang mga mata ang kaniyang determinasyon na ipaglaban ang kung ano sa tingin niya ay tama. Dahil dito, aasahan mong siya ay isang seryosong tao ngunit mahilig siyang bumanat at magbiro kahit na siya lang ang nakakaintindi dito. Kung ipapalarawan mo sa kaniya ang kaniyang sarili ang lagi niyang sinusulat o sinasabi ay mistula siyang 'open-book' dahil sa kaniyang kadaldalan, ngunit sa likod nito ay isang babae na kakaunti pa lamang ang tunay na nakakadiskubre.

_________________________________________________________________________________
Bakgrawnd

Si Cathlyn Linga ay isinilang noong ika-27 ng Mayo taong 2000. Siya ay isang Gemini kahit na hindi naman niya talaga alam kung ano ang kamalayan nito at kung ano ang naiaambag nito sa kaniyang buhay dahil hindi naman siya naniniwala sa mga horoscope. Siya ay panganay sa tatlong magkakapatid. Sa kasalukuyan, siya ay kumukuha ng Bachelor of Science in Accountancy sa De La Salle Lipa dahil nakikita niya ang kaniyang sarili bilang isang Abugado dahil sa impluwensya ng paborito niyang palabas na How to Get Away With Murder. Mula pa sa kaniyang pagkabata, siya ay kilala ng lahat bilang isang madaldal na tao ngunit nawawala ito pag kailangan na niyang magsalita sa harap ng maraming tao marahil takot siyang magkamali at mahusgaan ng mga nakapalibot sa kaniya. Kung tatanungin mo si Cathlyn kung sino siya, isa lamang ang kaniyang laging sinasagot, "Hindi ko alam". Para sa kaniya, ang buhay ay masyadong maikli at komplikado upang maging isang bagay ka lamang sa mundong ito. Naniniwala siya na hanggang kaya mong gampanan lahat ng kaya mong gampanan, dapat sisiguraduhin mong walang makakapigil sa'yo dito.

Bata palamang siya ay napaka-bubbly na niyang tao at wala siyang pinipiling kausap, mapa-halaman ay kaniyang pinapatulan dahil lumaki siya ng walang kalaro. Noong mga panahong iyon, siya ay pinalaki ng kaniyang istriktong ama at mapagmahal na ina nang nag-iisang at dito niya nadiskubre ang hilig niya sa pagbabasa bilang resulta ng kawalan niya ng kalaro. Bagamat sa Pilipinas niya inilagi ang kaniyang pagkabata, lumaki si Cathlyn sa Dubai, United Arab Emirates. Dito na siya nagkaisip at maitatangi niya ito bilang lugar na humubog sa kaniyang pagkatao.

Anim na taong gulang pa lamang siya nang sila ay tuluyan nang nanirahan sa Dubai. Umpisa pa lamang ay hindi na siya nahirapan sa pag-adapt sa lugar marahil mga magulang niya pa rin naman ang kaniyang kasama. Ang pag-aaral niya sa Dubai ang nagmulat kay Cathlyn sa iba’t ibang kultura at lahi marahil lahat ng kaklase niya ay mula sa iba’t ibang bansa. Ang pagiging masiyahin niya ang naging hagdan upang magkaroon siya ng maraming kaibigan kahit na hindi pa siya gaanong nakakaintindi ng Ingles, samakatuwid, nangibabaw ang kaniyang kadaldalan nang hindi man lang niya iniisip kung tama pa ba noong mga panahong iyon ang kaniyang mga nasasabi. Sa loob ng sampung taong pag-aaral ni Cathlyn sa Dubai, marami siyang natutunan lalo na sa asignaturang Arabic at Pranses kahit na hindi na siya bihasa dito. Ingles ang lingua franca sa Dubai marahil marami sa mga naninirahan dito ay taga ibang bansa at nagresulta ito sa pagmamahal at pag-appreciate niya sa lenggwahe.

_______________________________________________________________________________________

Buhay Pag-aaral

Makalipas ang labing isang taon ay nagbalik muli sila ng kaniyang pamilya sa Pilipinas at dito siya nagpatuloy ng kaniyang pag-aaral bilang isang Senior High School kung saan kinuha niya ang ABM strand. Bilang resulta ng pag-aaral niya sa Dubai, bibihira lamang noon nagkakaroon si Cathlyn ng kaklaseng Filipino kaya naman nahirapan siyang makibagay sa mga ito at kadalasan ay hindi mainintihan ang kanilang mga biruan at mga bagay na nakakatawa para sa kanila. Ngunit nang biglaan siyang nagkaroon ng asignaturang Filipino- isang lenggwahe na hindi na niya naaral sa loob ng labing isang taon at nakakalungkot mang isipin,ang huli niyang natatandaan sa asignaturang Filipino ay ang mga pandiwa at pang-uri noong siya ay Kinder pa lamang, ay napilitan siyang aralin ito sa pamamahitan ng pagbabasa ng mga spoken word poetry na nakalimbag sa Pilipino at pakikipag-usap sa mga matatanda niyang kapamilya upang masanay siya sa mga malalalim na salita. At dahil hindi siya nagpaiwan sa Filipino at ibinuhos niya lahat ng kaniyang effort sa pag-aaral nakakakamit si Cathlyn noon ng mga gantimpala mula sa kaniyang paaralan.

Ang unang beses na pagkakaroon ni Cathlyn ng nasabing gantimpala sa pag-aaral o Honor dito sa Pilipinas ay ang nagtulak sa kaniya upang lalo pang pagbutihin ang kaniyang pag-aaral marahil nagbibigay ito ng tuwa at pagkakuntento sa kaniya. Ika nga niya noong Senior High "First time ko'ng magsipag. Masaya pala", para sa kaniya, noong Senior High niya lamang natutunan ibuhos ang lahat sa pag-aaral. Bagkus noong siya ay nasa Dubai pa lamang ay nagkakaroon na siya ng mga parangal para sa iba’t ibang asignatura kahit na hindi siya gaano nagpapakahirap sa pag-aaral. Karamihan sa kaniyang mga natatanggap ay mga parangal mula sa mga Science Quiz, English Elocution, at Spelling Bee. Miyembro din siya noon ng public speaking class at ang pinaka-challenging na parte nito para sa kaniya ay noong siya ay nasa ika-8 baitang at nagbigay siya ng isang speech sa harap ng higit isang daang katao patungkol sa Food Wastage Campaign ng kaniyang paaralan. Naging matagumpay man ito at nakakuha man siya ng isang parangal, ito rin ang dahilan kung bakit unti-unti na siyang tumigil sa public speaking dahil hindi na niya kaya ang kaba at nerbyos na dinudulot nito sa kaniya bago siya magsalita.

_______________________________________________________________________________________

Interes at Pinagkakabalahan

Ang hilig ni Cathlyn Linga sa pag-aaral ng lenggwaheng Ingles ay nagmula sa kaniyang pagmamahal sa pagbabasa ng mga libro. Hindi siya tulad ng iba na mahilig kumanta, sumayaw, o lumikha ng sining. Pagbabasa— yan lamang ang kaniyang natutunang mahalin at paulit-ulit piliin; hindi man halata sa kaniyang pagkatao dahil siya ay madaldal ngunit ang paborito niyang gawain ay umupo sa isang sulok at malunod sa libu-libong mga salita na nakalimbag sa mga libro. Dito niya nahahanap ang kapayapaan at katahimikan na hirap niyang makita sa tunay na buhay. Siya ay higit na naimpluwensiyahan ng kaniyang hilig sa pagbabasa upang mahalin niya rin ang literatura at ang mga sanga nito. Mahilig siyang manood ng plays at musicals pati na rin ng mga pelikula na nakabase sa mga libro. Kahit na ito lamang ang makokonsidera niyang tunay na 'hobby ', masasabi rin naman natin na mahilig rin si Cathlyn mag-appreciate sa mga bagay na hindi siya magaling at hindi niya kayang gawin–ang sining. Ang pagkahilig ng kaniyang mga magulang sa iba’t ibang sining ay naging malaking impluwensya niya upang matutuunan din itong ma-appreciate. Ni-bahay ay hindi niya kayang iguhit kaya naman higit siyang nahilig sa iba’t ibang sining na likha ng mga namayapa nang mga artist katulad nina Renoir, O’Keeffe, Monet, at Klimt. Pag siya ay hindi gumagawa ng sandamakmak na assignment at mga proyektong kung bumuhos ay tila wala nang bukas, nanonood si Cathlyn ng iba’t ibang palabas sa wikang Ingles tulad ng Grey’s Anatomy, How to Get Away with Murder, at Big Bang Theory. Ito rin siguro ang kadahilanan kung bakit higit siyang naguguluhan sa gusto niyang gawin sa buhay— dahil ang kaniyang mga napapanood ay may mga bidang nasa larangan na higit namang mas masaya kaysa sa Accountancy.

_______________________________________________________________________________________

Noon pa lamang ay naguguluhan na siya sa kaniyang gustong gawin sa buhay kaya hindi maintindihan ng kaniyang mga magulang kung bakit at paano siya napadpad sa Accountancy, ngunit kung siya ang tatanungin, ang lagi niyang sagot ay dito daw niya nakikita ang sarili niya na masaya at kuntento kaya naman sa kasalukuyan ay ibinibigay at ibinubuhos niya ang kaniyang lahat, kahit na ang mga bagay na wala siya at hindi niya kaya, sa pag-aaral at mga ginagawa/gawain. Ang pagpunta niya sa kurso niya sa kasalukuyan ay kaiyak-iyak man, higit pa rin siyang nagpapasalamat dito bagamat nakakilala siya ng mga tao at kaibigan na plano niyang pahalagahan hanggang sila ay may kani-kanila ng mga buhay bilang mga Akawntant.